‘નહિં બદલાઉ બાબા? ચિંતા ના કર!’ નિખિલે હસીને એને વચન આપી દીધું. પછી બંને પેટ ભરીને જમ્યા. મોજમસ્તીની વાતો કરતાં કરતાં ઘર બાજુ રવાના થયા. રાત્રે અગિયાર વાગ્યે નિખિલે ગુલાલને એના ઘેર ઉતારી ત્યારે આખા રસ્તે નિખિલના જોક્સ સાંભળતી આવેલી ગુલાલ હસી હસીને બેવડ વળી ગઈ હતી. ગાડીમાંથી ઉતરીને એ નિખિલની સાઈડમાં આવી. નિખિલ પણ હસી રહ્યો હતો. એણે એના ગાલ પર હાથ ફેરવ્યો. ‘ડિયર, વેરી સોરી. એન્ડ ગુડનાઈટ.’